- De nordjyske ingeniører har et stærkt potentiale, når det gælder om at byde ind på de store samfundsmæssige dagsordener. Vi har et universitet, som dækker akademikerretningerne bredt, vi har et godt og smidigt samarbejde med erhvervslivet, og vi har øjnene åbne for samfundsudviklingen på den brede bane, siger Svend Tøfting, afgående formand for Ingeniørforeningens region Nord, i en pressemeddelelse. - Men det er nødvendigt, at vi samler og koncentrerer kræfterne. Vi skal afspejle alle de kompetencer, der findes i regionen, og vi skal udnytte synergieffekten. Her vil Ingeniørforeningen gerne gå i front i arbejdet med at etablere et akademikerhus i Aalborg. Vi har allerede kontakt med en bred kreds af andre faglige organisationer, og jeg har gode forhåbninger om, at det kan lade sig gør at etablere et nyskabende og stærkt akademikerhus, siger Svend Tøfting.

Opsummering:
Ingeniørforeningen i Nordjylland arbejder for et akademikerhus, der skal samle, udvikle og udnytte kompetencerne i regionen.